Document ID: 31978D0774

Id-Deċiżjoni tal-Kunsill
tad-19 ta' Settembru 1978
li tikkonċerna l-attivitajiet ta' ċerti pajjiżi terzi fil-qasam ta' merkanzija tan-navigazzjoni
(78/774/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jwaqqaf il-Komunità Ekonomika Ewropea, u b'mod partikolari l-Artikolu 84(2) tiegħu,
Wara li kkunsidra l-abbozz tad-Deċiżjoni sottomess mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2],
Billi s-sistemi ta' informazzjoni għandhom ikunu stabbiliti biex jippermettu l-istituzzjonijiet tal-Komunità li jinżammu infurmati dwar l-attivitajiet tal-flottot ta' terzi pajjiżi li l-prattiċi tagħhom huma ta' ħsara lill-interessi tan-navigazzjoni ta' l-Istati Membri u b'mod partikolari safejn dawn l-attivitajiet jaffettwaw b'mod żvantaġġuż il-parteċipazzjoni kompetittiva tal-flotot ta' l-Istati Membri fil-kummerċ marittimu internazzjonali; billi dawn is-sistemi ta' informazzjoni għandhom jiffaċilitaw il-konsultazzjoni fuq livell Komunitarju;
Billi għandha tkun ipprovduta l-possibbiltà għall-miżuri meħtieġa li jiġu adottati fuq livell Komunitarju għall-eżerċizzju konġunt mill-Istati Membri tal-poteri tagħhom li jadottaw kontromiżuri fir-rigward ta' l-attivitajiet tan-navigazzjoni tal-merkanzija ta' ċerti pajjiżi terzi,
ADOTTA DIN ID-DEĊIŻJONI:
L-Artikolu 1
1. Kull Stat Membru għandu jieħu l-miżuri meħtieġa kollha biex jinstitwixxi sistema li tippermettih li jiġbor informazzjoni dwar l-attivitajiet tal-flotot ta' terzi pajjiżi li jkollhom il-prattiċi li jkunu ta' ħsara għall-interessi tan-navigazzjoni ta' l-Istati Membri u b'mod partikolari safejn dawn l-attivitajiet jaffettwaw b'mod żvantaġġuż il-parteċipazzjoni kompetittiva tal-flotot ta' Stati Membri fil-kummerċ marittimu internazzjonali.
2. Din is-sistema għandha tippermetti kull Stat Membru, safejn meħtieġ biex jintlaħqu l-għanijiet imsemmija fil-paragrafu 1, biex tinġabar informazzjoni dwar:
- il-livell ta' servizzi ta' navigazzjoni ta' merkanzija offruti,
- in-natura, volum, valur, oriġini u destinazzjoni ta' oġġetti mgħobbijin jew imħattin fl-Istati Membri konċernati mill-bastimenti mqabbdin biex jaħdmu f'dawn is-servizzi, u
- il-livell ta' tariffi li jinżammu għal tali servizzi.
L-Artikolu 2
1. Il-Kunsill, b'mod unanimu, għandu jiddeċiedi lil liema flotot ta' pajjiżi terzi s-sistema ta' informazzjoni għandha tiġi applikata flimkien.
2. Id-Deċiżjoni msemmija fil-paragrafu 1 għandha tispeċifika t-tip ta' merkanzija tan-navigazzjoni li għaliha għandha tapplika s-sistema ta' informazzjoni, id-data ta' l-introduzzjoni tagħha, l-intervalli li fihom għandha tiġi pprovduta l-informazzjoni u liema tipi ta' informazzjoni mniżżlin fl-Artikolu 1 għandhom jinġabru.
3. Kull Stat Membru għandu jgħaddi lill-Kummissjoni, perjodikament jew fuq it-talba ta' dan ta' l-aħħar, l-informazzjoni prodotta mis-sistema ta' informazzjoni tiegħu.
4. Il-Kummissjoni għandha tqabbel l-informazzjoni għall-Komunità bħala intier. L-Artikolu 4 tad-Deċiżjoni tal-Kunsill 77/587/KEE tat-13 ta' Settembru 1977 li twaqqaf proċedura ta' konsultazzjoni dwar ir-relazzjonijiet bejn l-Istati Membri u pajjiżi terzi f'materji ta' navigazzjoni u dwar l-azzjoni li tittratta materji f'organizzazzjonijiet internazzjonali [3] għandu jgħodd għal dik l-informazzjoni.
L-Artikolu 3
L-Istati Membri u l-Kummissjoni għandhom jeżaminaw regolarment, fi ħdan l-istruttura tal-proċedura ta' konsultazzjoni mwaqqfa mid-Deċiżjoni 77/587/KEE u fuq il-bażi inter alia ta' l-informazzjoni prodotta mis-sistema ta' informazzjoni msemmija fl-Artikolu 1, l-attivitajiet tal-flotot ta' pajjiżi terzi speċifikati fid-Deċiżjonijiet imsemmija fl-Artikolu 2.
L-Artikolu 4
Il-Kunsill, b'mod unanimu, jista' jiddeċiedi fuq l-applikazzjoni komuni mill-Istati Membri, fir-relazzjonijiet tagħhom ma' pajjiż terz jew grupp ta' pajjiżi terzi li dwarhom Deċiżjoni msemmija fl-Artikolu 2 tkun adottata, bil-kontromiżuri xierqa li jiffurmaw parti mil-leġislazzjoni nazzjonali tagħhom.
L-Artikolu 5
L-Istati Membri għandhom iżommu d-dritt li japplikaw unilateralment is-sistemi ta' informazzjoni tagħhom u l-kontromiżuri.
L-Artikolu 6
L-Istati Membri għandhom, kemm jista' jkun malajr u l-iżjed tard sal-31 ta' Diċembru 1978, wara konsultazzjoni mal-Kummissjoni, jadottaw liġijiet, regolamenti u dispożizzjonijiet amministrattivi meħtieġa biex jimplimentaw din id-Deċiżjoni.
L-Artikolu 7
Din id-Deċiżjoni hija indirizzata lill-Istati Membri.
Magħmula fi Brussel, fid-19 ta' Settembru 1978.

Labels: 12
8
11
5